་འཆི་མེད་པ་གཞི་ཡི་ཚེ༔ ཆོས་ཀྱི་དབྱིངས་སུ་རྒྱས་གདབ་བོ༔ འཕོ་འགྱུར་མེད་པ་ལམ་གྱི་ཚེ༔ མཉམ་ཉིད་ཆེན་པོར་རྒྱས་གདབ་བོ༔ བྲལ་ཐོབ་མེད་པ་འབྲས་བུའི་ཚེ༔ ཁྱབ་བརྡལ་ཀློང་དུ་རྒྱས་གདབ་བོ༔ བྱར་མེད་རྒྱས་གདབ་འགྲོལ་མི་སྲིད༔ དམིགས་མེད་རྒྱས་གདབ་འཐོར་བ་མེད༔ ངང་མཉམ་རྒྱས་གདབ་ཉམས་པ་མེད༔ ཕྱལ་ཡས་རྒྱས་གདབ་ཆད་པ་མེད༔ ཀུན་ཁྱབ་རྒྱས་གདབ་ཟད་པ་མེད༔ ལྷུན་རྫོགས་རྒྱས་གདབ་ཡར་བ་མེད༔ མི་འགྱུར་སྙིང་པོ་རྡོ་རྗེའི་ཚེ༔ གཞོམ་མེད་ཡེ་ཤེས་མཁའ་ཀློང་དུ༔ སྐྱེ་འཆི་མེད་པར་རྒྱས་གདབ་བོ༔ དྷརྨཱ་དྷརྟུ་བཛྲ་ཛྙཱ་ན་རཀྵ་ཨ་ཧཾཿ (རྟེན་འབྲེལ་སྙིང་པོ་བརྗོད་ཅིང་མེ་ཏོག་འཐོར། བཀྲ་ཤིས་ཀྱི་ཚིགས་སུ་བཅད་པ་རྡོ་རྗེའི་སྒྲ་དང་བཅས་པས་བརྟན་པར་བྱའོ། །)དེ་ལྟར་ནང་ནུས་པ་འཇུག་པའི་དབང་མཐའ་རྟེན་དང་བཅས་པ་བསྐུར་བའི་དག་པ་བརྗོད་པ་ནི། གཞུང་ལས། དེ་ལྟར་དབང་གི་རིམ་པ་ནི༔ བུམ་པ་སྐུ་ཡི་དཀྱིལ་འཁོར་ལ༔ བརྟེན་དེ་ཐ་མལ་སྣང་ཞེན་གྱི༔ སྣོད་བཅུད་ལྷ་དང་ཞིང་ལ་དབང་༔ སྙིང་པོ་གསུང་གི་དཀྱིལ་འཁོར་ལ༔ བརྟེན་ནས་ངག་རླུང་འབྱུང་འཇུག་སྒྲ༔ སྐྱེ་མེད་རྡོ་རྗེའི་རང་སྒྲར་དབང་༔ ཕྱག་མཚན་ཐུགས་ཀྱི་དཀྱིལ་(20ན) འཁོར་ལ༔ བརྟེན་ནས་འཁྲུལ་པའི་རྟོག་ཚོགས་ཀུན༔ ཆོས་ཉིད་ཡེ་ཤེས་རོལ་པར་སྨིན༔ ལོངས་སྤྱོད་ཡོན་ཏན་དཀྱིལ་འཁོར་ལ༔ བརྟེན་ནས་དབང་ཡུལ་འདོད་ཡོན་ཚོགས༔ མཉམ་ཉིད་མཆོག་གི་དཔལ་ལ་དབང་༔ རབ་འབྱམས་ལས་ཀྱི་དཀྱིལ་འཁོར་ལ༔ བརྟེན་ནས་མཚན་མའི་བྱེད་རྩོལ་རྣམས༔ ཐོགས་མེད་འཕྲིན་ལས་འཁོར་ལོར་སྨིན༔ སྒྲིབ་པ་ཀུན་སྦྱང་ཡེ་ཤེས་ཀྱི༔ གོ་འཕང་མངོན་དུ་བྱེད་པའི་ཐབས༔ ནུས་པའི་དབང་མཆོག་རྫོགས་པར་བྱེད༔ ཅེས་གསུངས་པ་བཞིན་ལགས་སོ། །དེ་ནས་ཐུན་མོང་མ་ཡིན་པ་གསང་བ་ཟབ་མོའི་དབང་གསུམ་རིམ་པ་བཞིན་དུ་བསྐུར་བའི་ཐོག་མར་རྡོ་རྗེ་སློབ་དཔོན་གྱི་ལུས་དཀྱིལ་ལས་གསང་བའི་དབང་བསྐུར་ཞུ་བའི་ཡོན་དུ་(ཞེས་བརྡ་སྦྱར། མཎྜལ་འབུལ་དུ་བཅུག །)གསོལ་བ་འདེབས་པ་འདིའི་རྗེས་ཟློས་མཛོད། ཨེ་མ་ཧོཿ བདེ་བ་ཆེན་པོའི་བདག་ཉིད་ཀྱི༔ ཡེ་ཤེས་རོལ་པའི་བྱང་ཆུབ་སེམས༔ གསང་བ་མཆོག་གི་དཀྱིལ་འཁོར་དུ༔ བདག་ཅག་སྨིན་པར་མཛད་དུ་གསོལ༔ (ལན་གསུམ།) དེའི་ལན་དུ་གནང་བ་སྦྱིན་པ་ནི། བུ་ཁྱོད་སྐལ་པ་ཤིན་ཏུ་བཟང་༔ འདི་ནི་མཆོག་ཏུ་གསང་བའི་ལམ༔ རྟོག་པའི་དྲྭ་བ་ཀུན་སྤངས་ཏེ༔ བརྟུལ་ཞུགས་ཆེན་པོས་ (20བ)འདིར་ཞུགས་ཤིག༔ རྣམ་གྲོལ་བདུད་རྩི་སྦྱིན་པར་བྱའོ༔ དབང་དངོས་ཀྱི་དོན་དུ་སྤྱན་དམིགས་འདི་ལྟར་མཛད་འཚལ། བླ་མ་དཀྱིལ་འཁོར་གཙོ་བོར་གསལ༔ ཡབ་ཡུམ་གཉིས་མེད་མཉམ་སྦྱོར་བས༔ བདེ་ཆེན་དགྱེས་པའི་ཉམས་འབར་ཏེ༔ དགའ་བའི་སྒྲ་དང་འོད་ཟེར་གྱིས༔ མཁའ་ཁྱབ་རྒྱལ་བའི་དཀྱིལ་འཁོར་པ༔ སྤྱན་དྲངས་ཞལ་ཞུགས་སྐུའི་དབྱིབས་བརྒྱུད༔ འོད་ཞུ་ཨེ་ཝཾ་མཁར་འཁྱིལ་བའི༔ དཀར་དམར་འདྲེས་པའི་བྱང་སེམས་བཅུད༔ མེ་ལོང་གཡའ་བྲལ་གྱིས་བླངས་ཏེ༔ སྐལ་ལྡན་བུ་ཡི་ལྕེ་ཐོག་བཞག༔ ཨཱཿ འཆི་མེད་རྒྱལ་བའི་དཀྱིལ་འཁོར་པ༔ སྦྱོར་བ་བྱང་ཆུབ་སེམས་ཀྱི་མདངས༔ མ་རིག་རྣམ་རྟོག་འཇོམས་པའི་བདུད༔ རང་རིག་ཡེ་ཤེས་རྒྱས་པའི་རྩི༔ དམ་ཚིག་མཆོག་གི་རྫས་ཆེན་པོས༔ སྐལ་ལྡན་བུ་ལ་དབང་བསྐུར་བས༔ བདེ་སྟོང་དྭངས་མའི་ཁམས་འཕེལ་ཏེ༔ གསང་བའི་དབང་མཆོག་ཐོབ་པར་ཤོག༔ བོ་དྷི་ཙིཏྟ་སརྦ་ས་མ་ཡ་ཨ་བྷི་ཥིཉྩ་ཨཱཿ དེ་ལྟར་བྱིན་པའི་བདུད་རྩི་དེ་ཉིད་བདེ་ཆེན་བྱང་ཆུབ་ཀྱི་སེམས་དངོས་གྲུབ་དམ་པའི་དབྱིག །སངས་རྒྱས་འདུས་པའི་ངོ་བོ། མྱང་བས་ལུས་ཀྱི་རྩ་གནས་ཐམས་ཅད་ཁྱབ་པར་མོས་ལ་འདིའི་རྗེས་ཟློས་མཛོད། ཨ་ཧོ་མཧཱ་སུ་ཁ་ཨ་(21ན) ལ་ལ་ཧོཿ དེ་ལྟར་དབང་བསྐུར་བ་ལས་སྐྱེས་པའི་བདེ་བ་ཁྱད་པར་ཅན་གྱི་རྐྱེན་གྱིས་སྟོང་ཆེན་མི་རྟོག་པའི་ཡེ་ཤེས་རྒྱུད་ལ་སྐྱེས་པའི་རང་ངོ་ལ་མཉམ་པར་འཇོག་མཛོད། (ཅེས་ཉམས་སྐྱོང་དུ་བཅུག །)སླར་ཡང་ཤེས་རབ་ཡ་ེཤེས་ཀྱི་དབང་བསྐུར་ཞུ་བའི་ཡོན་དུ་མཎྜལ་ཕུལ། གསོལ་བ་འདེབས་པ་འདིའི་རྗེས་ཟློས་མཛོད། ཨེ་མ་ངོ་མཚར་རྨད་བྱུང་བ༔ ཡང་དག་ཡོན་ཏན་བླ་ན་མེད༔ ཤེས་རབ་སྙིང་པོའི་དཀྱིལ་འཁོར་དུ༔ རྣམ་གྲོལ་དབང་མཆོག་བསྐུར་དུ་གསོལ༔ (ལན་གསུམ།) དེ་ལ་སློབ་དཔོན་གྱིས་ལན་སྦྱིན་ཞིང་དམ་ཚིག་དང་བརྟུལ་ཞུགས་ཀྱི་གནད་བསྒྲགས་པའི་སྒོ་ནས་འདྲི་བ་བགྱིད་པ་ལགས་ཏེ། ཧོཿ འདི་ནི་ཤིན་ཏུ་གསང་བའི་ལམ༔ གང་ཞིག་མ་དག་རྣམས་ལ་མིན༔ བརྟུལ་བཞུགས་ཟབ་མོའི་བདག་ཉིད་ཅན༔ བློ་ཆེན་སྣོད་དང་ལྡན་ལ་སྟེ༔ ཕྱག་རྒྱ་བཀུར་ཞིང་བདེ་མཆོད་བརྩོན༔ ཁུ་ཁྲག་བདུད་རྩིར་སྤྱོད་པ་སོགས༔ ཁྱད་པར་དམ་ཚིག་གང་བཤད་པ༔ འདའ་བ་མེད་པར་བཟུང་ནུས་སམ༔ དེའི་ལན་བརྗོད་ཅིང་དམ་ཚིག་ཁས་ལེན་པ་འདིའི་རྗེས་ཟློས་མཛོད། ཤེས་རབ་མ་ཚོགས་ཡོངས་སུ་བཀུར༔ བདེ་མཆོག་ལམ་ལ་ལྷག་པར་གནས༔ འཕོ་མེད་ལྷན་སྐྱེས་ཀུན་ཏུ་(21བ)འཛིན༔ ཁུ་ཁྲག་བདུད་རྩིར་བདག་པར་སྤྱོད༔ ཕྱག་རྒྱའི་དམ་ཚིག་གང་བསྒྲགས་པ༔ ཉམས་པའི་དྲི་མ་ཀུན་སྤང་ན༔ དམ་པའི་དེ་ཉིད་བདག་ལ་སྩོལ༔ གཟུགས་དང་ལང་ཚོ་རྫོགས་པའི་ཤེས་རབ་མ་ཚེ་ཡུམ་མནྡཱ་ར་བའི་ངོ་བོར་གསོལ་བ་ཁྱེད་རང་རྣམས་ལ་སྦྱིན་པའི་མོས་པ་མཛོད། ཧོཿ ཆོས་རྣམས་མ་ལུས་འབྱུང་བའི་གནས༔ རྣམ་པ་ཀུན་ལྡན་ཡིད་འོང་མ༔ མཚན་ལྡན་ཡང་དག་ཕྱག་རྒྱ་འདི༔ བདེ་གཤེགས་མ་ལུས་བསྒྲོད་པའི་ལམ༔ ཡེ་ཤེས་སྣང་བྱེད་སྒྲོན་མ་ཆེ༔ འདི་ནི་མཆོག་ཏུ་བསྟེན་པར་བྱ༔ གང་ཞིག་འདི་ཉིད་མ་མཐོང་བའི༔ བྱིས་པ་རྣམས་ལ་གྲོལ་བ་མེད༔ དེ་ཕྱིར་སྐལ་བར་ལྡན་པའི་བུ༔ ལམ་གྱི་དམ་པ་འདིར་ཞུགས་ལ༔ དགའ་བྲལ་ལྷན་སྐྱེས་ཡེ་ཤེས་ཀྱི༔ བདེན་དོན་དྲི་མེད་རྟོགས་པར་ཤོག༔ པདྨ་མུ་ཏྲ་ཛྙཱ་ན་མོ་ཀྵ་ཨ་བྷི་ཥིཉྩ་ཧོཿ དེ་ལྟར་བྱིན་པའི་ཤེས་རབ་མ་དང་། ཁྱེད་རང་རྣམས་དཀྱིལ་འཁོར་གྱི་གཙོ་བོ་ཡབ་ཡུམ་གྱི་སྐུར་གསལ་བ་ལྷ། མཁའ་གསང་རྡོ་རྗེ་པདྨ་ཧཱུྃ་ཨཿས་མཚན་པ་སྔགས། ཐབས་འདི་ལ་བརྟེན་ནས་འཆི་མེད་བདེ་བ་ཆེན་པོའི་ཡེ་ཤེས་ཀྱི་སྐུ་འགྲུབ་པར་བྱའོ་སྙམ་པ་ཆོས་ཏེ། འདུ་ཤེས་གསུམ་ལྡན་གྱིས་སྙོམས་པར་ཞུགས་པས་ཡས་བབས་དང་མས་བརྟན་གྱི་དགའ་བ་ (22ན) ཡོངས་སུ་རྫོགས་ཤིང་། འཕོ་མེད་ལྷན་ཅིག་སྐྱེས་པའི་བདེན་པ་མཆོག་ཏུ་མི་འགྱུར་བའི་རང་ངོ་ལ་མཉམ་པར་འཇོག་མཛོད། དེ་ནས་དབང་མཆོག་ཐམས་ཅད་ཀྱི་རྒྱལ་པོ་མཐར་ཐུག་མངོན་སུམ་ཡེ་ཤེས་ཀྱི་དཀྱིལ་འཁོར་དུ་འཇུག་པའི་སྐབས་སུ་བབས་པ་སྟེ། མཆོག་ཏུ་ཟབ་མོ་ཀུན་གྱི་མཐིལ༔ དོམ་དམ་ཡེ་ཤེས་མངོན་སུམ་དུ༔ ཅར་ཕོག་རྗེན་པར་སྟོན་པའི་ཐབས༔ བཞི་པའི་དབང་མཆོག་བསྐུར་བའི་ཕྱིར༔ སྒོ་གསུམ་ལོངས་སྤྱོད་གཅེས་རྒུའི་ནོར༔ བུ་དང་ཆུང་མས་རྟེན་བྱས་ཏེ༔ འོད་གསལ་རིག་པ་བྱང་ཆུབ་སེམས༔ ཀུན་ཏུ་བཟང་པོའི་རོལ་པར་བརྡལ༔ ཞེས་གསུངས་པ་བཞིན་ཐོག་མར་མཎྜལ་འབུལ་བར་ཞུ། གསོལ་བ་འདེབས་པ་འདིའི་རྗེས་ཟློས་མཛོད། ཨེ་མ་ཧོཿ ཀུན་ཏུ་བཟང་པོ་ཆེ་བའི་མཆོག༔ ཡེ་ཤེས་སྙིང་པོ་བླ་ན་མེད༔ དཀྱིལ་འཁོར་གཙོ་བོའི་བཀའ་དྲིན་གྱིས༔ དོན་གྱི་དབང་མཆོག་བསྐུར་དུ་གསོལ༔ (ལན་གསུམ།) དེའི་ལན་དུ་འདི་སྐད་འབྱུང་བ་ལགས་ཏེ། ཨེ་མཿ སྐལ་ལྡན་རིགས་ཀྱི་བུ༔ མཐར་ཐུག་སྙིང་པོ་དོན་གྱི་དབང་༔ མངོན་སུམ་ཡེ་ཤེས་དཀྱིལ་འཁོར་དུ༔ འཇུག་པའི་བློ་ཅན་ཤིན་ཏུ་དཀོན༔ བུ་ཁྱོད་ངེས་པར་འཇུག་འདོད་ན༔ སྒོ་གསུམ་ལོངས་ (22བ) སྤྱོད་གཅེས་རྒུའི་ནོར༔ ཕོངས་པ་མེད་པར་གཏོང་ནུས་སམ༔ བླ་མ་ལྷ་དང་རང་རིག་གསུམ༔ ཐ་དད་མེད་པར་བལྟ་ནུས་སམ༔ ལུས་དང་སྲོག་ལའང་ལྟོས་མེད་པར༔ སྒྲུབ་པའི་རྒྱལ་མཚན་བརྟན་ནུས་སམ༔ འབྲས་བུ་ཕྱི་དུས་མི་རེ་བར༔ ཚེ་འདིར་འཆི་མེད་རིག་འཛིན་གྱི༔ རང་ཞལ་རྗེན་པར་མཇལ་ནུས་སམ༔ དེ་ལྟར་ནུས་ན་གཞུག་པར་བྱའོ༔ ཞེས་གདམས་ཤིང་དྲིས་པའི་ལན་དུ་འདི་སྐད་གསུངས་འཚལ། ཧོཿ ཁྱབ་བདག་ཆེན་པོ་དགོངས་སུ་གསོལ༔ ཇི་ལྟར་གདམས་པའི་དོན་ཐ་དག༔ ཚུལ་བཞིན་མི་འདའ་བསྒྲུབ་པར་ནུས༔ ཡེ་ཤེས་རང་ཞལ་བསྟན་དུ་གསོལ༔ འོ་ན་ཁྱེད་རང་རྣམས་ཀྱི་སྒོ་གསུམ་གྱི་གནད་གཅུན་ནས་གཞན་དུ་མ་ཡེངས་པར་རྡོ་རྗེ་སེམས་དཔའི་མེ་ལོང་གི་དཔེས་མཚོན་ཏེ་ཡེ་རྫོགས་ལྷུན་གྲུབ་ཀྱི་གནས་ལུགས་ཅར་ཕོར་ཏུ་ངོ་སྤྲད་པ་འདི་ལ་གསན་འཚལ། ཨོཾ༔ གདོད་མའི་ཀ་དག་དབྱིངས་ཀྱི་བབ༔ དྲི་མེད་ཤེལ་གྱི་གོང་བུ་བཞིན༔ རྣམ་པར་མི་རྟོག་རྟོག་ལས་འདས༔ སྤྲོས་མཐའ་ཀུན་བྲལ་བརྡལ་བ་ཆེ༔ རང་བྱུང་རིག་སྟོང་རྗེན་པ་འདི༔ མ་བཅོས་ཆོས་སྐུའི་དགོངས་པའོ༔ ཨཱཿ ལྷུན་གྲུབ་རང་གདངས་ཡེ་ཤེས་ནི༔ ཤེལ་ལས་འཇའ་ཚོན་སྣང་བ་ལྟར༔ མ་འདྲེས་མངོན་ (23ན) སུམ་ལྷང་ངེ་བ༔ ལོངས་སྤྱོད་རྫོགས་སྐུའི་དགོངས་པའོ༔ ཧཱུྃཿ དབྱེར་མེད་ཟུང་འཇུག་ཆུ་ཟླ་ལྟར༔ བདེན་རྫུན་མཐའ་གྲོལ་རོལ་པ་ཆེ༔ གང་འདུལ་སྒྱུ་མའི་ཆོ་འཕྲུལ་ཅན༔ སྤྲུལ་པ་སྐུ་ཡི་དགོས་པའོ༔ ཧྲཱིཿ སྐུ་གསུམ་འཆི་མེད་རིག་འཛིན་གྱི༔ དགོངས་པ་མཆོག་ཏུ་མི་འགྱུར་བ༔ བསྐུར་ཐོབ་ལས་འདས་འོད་གསལ་བའི༔ ཡེ་ཤེས་རབ་འབྱམས་དབང་ཆེན་པོ༔ སྐལ་ལྡན་བུ་ལ་བསྐུར་བ་ཡིས༔ རང་རིག་དོན་གྱི་པདྨ་འབྱུང་༔ འཆི་མེད་མགོན་པོ་ཚེ་འདི་ལ༔ མངོན་སུམ་ཉིད་དུ་མཐོང་བ་ཡི༔ དབང་མཆོག་རྒྱལ་པོ་ཐོབ་པར་ཤོག༔ བཛྲ་ཨཱཿཡུརྫྙཱ་ན་དྷརྨ་དྷཱ་ཏུ་ཨ་བྷི་ཥིཉྩ་ཨོཾ་ཨཱཿཧཱུྃ༔ འོ་རིགས་ཀྱི་བུ་སྐལ་བ་མཆོག་དང་ལྡན་པ་རྣམས་མ་ཡེངས་པར་ཉོན་ཅིག །ཆོས་དབྱིངས་གཞོན་ནུ་བུམ་པ་སྐུའི་ཡེ་ཤེས་ཞེས་བྱ་བའི་ཀ་དག་ཆོས་ཀི་དགོངས་པ་གཡེར་པོ་ཆེ་ཞིག་ལོགས་ན་བསྒྲུབ་ཏུ་ཡོད་པར་མ་འཛིན་ཅིག །རང་གི་སེམས་ཉིད་རང་བྱུང་ལྷན་ཅིག་སྐྱེས་པའི་ཡེ་ཤེས་ཉག་ཅིག་སྤྲོས་མཚན་ཡིད་བྱེད་བྱ་རྩོལ་ཐམས་ཅད་འདས་པའི་རང་གསལ་ཆེན་པོའི་དབྱིངས་འདི་ཉིད་ཀ་དག་ཆོས་སྐུའི་དགོངས་པ་ལགས་པས་དཔེ་ཤེལ་གོང་དྲི་མེད་ཟང་ཐལ་རང་གསལ་འདིས་ (23བ)མཚོན་ནས་ཤེས་པར་མཛོད་ཅིག །ལྷུན་གྲུབ་རང་སྣང་གི་ཡེ་ཤེས་ཞེས་བྱ་བ་ལོངས་སྐུའི་དགོངས་པའང་ལོགས་ན་མེད་དེ། དབྱིངས་ཀྱི་ཡེ་ཤེས་དེ་ཉིད་རང་བཞིན་གྱི་འོད་གསལ་བའི་རིག་པ་འགྱུར་མེད་བདེ་བ་ཆེན་པོ་དང་ཐ་མི་དད་པར་ཟུང་འཇུག་ཏུ་སྣང་བ་འདི་ཉིད་དཔེ་ཤེལ་དང་འཇའ་ཚོན་ཐ་མི་དད་ཅིང་སོ་སོ་མ་ཡིན་པར་རང་ཆས་སུ་རྫོགས་ཤིང་མ་འདྲེས་པར་རང་གསལ་འདིས་མཚོན་ནས་ཤེས་པར་མཛོད་ཅིག །ཐུགས་རྗེ་སྤྲུལ་པའི་སྐུའི་དགོངས་པ་ཞེས་ལོགས་སུ་འབྱུང་བ་མ་ཡིན་ཏེ། དབྱིངས་རིག་ཡེ་ཤེས་ཟུང་འཇུག་ཆེན་པོའི་རང་རྩལ་དམིགས་པ་མེད་པར་རང་ཆས་སུ་ཤར་ཞིང་། ལྷུན་གྲུབ་ཏུ་རྫོགས་པ་ཤེལ་འོད་རྐྱེན་དང་འཕྲད་པའི་དཔེས་མཚོན་ནས་གང་འདུལ་དེར་སྣང་གི་འཕྲིན་ལས་རང་སྣང་བྱ་རྩོལ་མེད་པའི་དབྱིངས་ལས་ཐུགས་རྗེའི་རོལ་རྩལ་གཞན་སྣང་དུ་སྣ་ཚོགས་པར་ཤར་བ་འདི་ཀ་ལགས་སོ། །དེ་ཐམས་ཅད་ཀྱང་སོ་སོ་མ་ཡིན་གཅིག་ཏུ་རྫོགས་ཤིང་། གཅིག་ཉིད་ཀུན་ལ་ཁྱབ་པ་ལྷུན་གྲུབ་ཡངས་པ་ཆེན་པོའི་དཀྱིལ་འཁོར་ཀུན་ཟླུམ་ཐིག་ལེ་ཉག་ཅིག་གི་དགོངས་པ་གཞན་དུ་མ་དམིགས་རང་ཆས་སུ་རྫོགས་པའི་རང་བྱུང་གི་ཡེ་ཤེས་ཐལ་ཆེན་པོའི་རང་ངོ་ལ་མཉམ་པར་འཇོག་མཛོད། དེ་རྣམས་ཀྱི་སྒོ་ནས་མཆོག་ཏུ་གསང་བ་ཤིན་ཏུ་(24ན)ཟབ་མོའི་དབང་རྣམས་ལེགས་པར་ཐོབ་པའི་དག་པ་བརྗོད་པ་འདི་ལ་སྙན་གཏོད་འཚལ། དེ་ལྟར་ཟབ་མོའི་དབང་གི་རིམ༔ བདེ་ཆེན་བྱང་སེམས་དཀྱིལ་འཁོར་ལ༔ བརྟེན་ནས་རླུང་སེམས་སྒྱུ་མར་སྦྱོར༔ ཤེས་རབ་ཕོ་ཉའི་དཀྱིལ་འཁོར་ལ༔ བརྟེན་ནས་བདེ་སྟོང་ཡེ་ཤེས་འཆར༔ མངོན་སུམ་ཡེ་ཤེས་དཀྱིལ་འཁོར་ལ༔ བརྟེན་ནས་འཆི་མེད་ཡེ་ཤེས་ཀྱི༔ རྡོ་རྗེ་ལྟ་བུའི་ཚེ་ལ་དབང་༔ སྒྲིབ་པ་ཀུན་སྦྱོང་སྐུ་གསུམ་གྱི༔ གོ་འཕང་བླ་ན་མེད་པ་ཐོབ༔ ཅེས་གསུངས་པ་བཞིན་དུ་ལགས་སོ། །དེ་རྣམས་ཀྱི་སྒོ་ནས་རྡོ་རྗེ་ཚེའི་དཀྱིལ་འཁོར་ཆེན་པོར་ཁྱེད་ཅག་རྣམས་བཅུག་ནས་ཕན་ནུས་ཟབ་མོའི་དབང་གི་ཆུ་བོ་མཐའ་རྟེན་དང་བཅས་པ་ཆིག་རྫོགས་སུ་གྲུབ་པ་ལགས་ཤིང་། ཚུལ་ཆེན་དེ་ཉིད་ཐོབ་པ་དབང་གིས་ཐོབ་ཀྱང་དབང་སྲོག་དམ་ཚིག་གིས་འཛིན་པ་ལ་རག་ལུས་ཤིང་དེ་ལའང་དབྱེ་ན་དམ་ཚིག་གི་རྣམ་གྲངས་ས་མ་ཡ་འབུམ་སྡེ་རྣམས་ཏེ། དེ་ཐམས་ཅད་ཀྱི་སྙིང་པོ་འདུས་པ་རྩ་བ་སྐུ་གསུང་ཐུགས་ཡན་ལག་ཉི་ཤུ་རྩ་ལྔ་རྣམས་དང་ཁྱད་པར་དུ་རྡོ་རྗེའི་ཚེ་སྒྲུབ་པར་མི་མཐུན་ཕྱོགས་རྣམས་སྤངས་ཤིང་ཟབ་མོའི་ཏིང་འཛིན་ལ་བརྩོན་པ་སོགས་བསྒྲུབ་བྱ་གཙོ་བོར་གྱུར་པའི་དམ་ཚིག་རྣམས་སྲོག་དང་མིག་འབྲས་ལས་གཅེས་པར་སྲུང་སྡོམ་ཚུལ་བཞིན་དུ་མཛད་དགོས་པ་སྟེ་ཇི་སྐད་བཤད་པའི་སྤངས་(24བ)བླང་གི་གནད་རྣམས་ལེགས་པར་བཟུང་བར་བགྱིའོ་སྙམ་པའི་ཐུགས་འདུན་དང་བཅས་འདི་ཡི་རྗེས་ཟློས་གནང་བར་ཞུ། གཙོ་བོརས་ཇི་ལྟར་(སོགས་དང་། མཎྜལ་ཡོན་འབུལ་དགེ་བསྔོ་རྣམས་སྤྱི་ལྟར་དང་། གསུམ་པ་རྗེས་རིམ་རྣམས་གཞུང་བཞིན་དང་རིག་པ་འཛིན་པའི་ཕྱག་བཞེས་ལས་འབྱུང་བ་བཞིན་མཐའ་རྒྱས་སུ་བྱའོ། །འཕོ་བཅས་ཀུན་རྫོབ་སྒྱུ་མའི་ཚེ། །འཕོ་མེད་དབྱིངས་ཀྱི་ཕྱག་རྒྱས་ཐེབས། །མི་འགྱུར་ལྷུན་གྲུབ་ཚེ་མཐའ་ཡས། །འཆི་མེད་རྡོ་རྗེའི་སྐུ་འགྲུབ་ཤོག །ཅེས་པའང་གཏེར་འབྱིན་བླ་མ་མཆོག་ནས་འདི་ལྟར་སྦྱོར་ཤིག་པར་གསུང་གིས་བསྐུལ་བའི་ཕྱིར། འགལ་བྱེད་ཀྱི་ལོ་གངས་ཅན་གྲུབ་པའི་ལུགས་ཀྱི་གཙུག་ལག་མཁན་པོས་ཆོ་འཕྲུལ་ཟླ་བར་འབོད་པའི་དཀར་ཕྱོགས་ཀྱི་བཟང་པོ་གཉིས་པར། སྔགས་ཀྱི་བཙུན་པར་རློམ་པའི་སྙོམས་ལས་མཁན་དཔལ་ཀརྨ་མཁའ་ཁྱབ་བདེ་བའི་རྡོ་རྗེར་འབོད་པས་ཤར་མར་སྤེལ་བ་དགེ་ལེགས་འཕེལ།། །།སརྦ་མངྒ་ལཾ།། །།)